รัฐบาลไทย-ข่าวทำเนียบรัฐบาล-นายกรัฐมนตรีและคณะเตรียมลงพื้นที่ จ. ตราด จันทบุรี และประชุมคณะรัฐมนตรีนอกสถานที่ 5-6 ก.พ. นี้
วันศุกร์ที่ 2 กุมภาพันธ์ 2561
นายกรัฐมนตรีและคณะเตรียมลงพื้นที่ จ. ตราด จันทบุรี และประชุมคณะรัฐมนตรีนอกสถานที่ 5-6 ก.พ. นี้
นายกรัฐมนตรีเตรียมลงพื้นที่เกาะช้างเก็บข้อมูลเพื่อพัฒนาให้เป็นแหล่งท่องเที่ยวที่มีคุณภาพอย่างยั่งยืน
พลเอก ประยุทธ์ จันทร์โอชา นายกรัฐมนตรี และคณะ มีกําหนดการจะลงพื้นที่ไปตรวจราชการจังหวัดตราดและจันทบุรี รวมทั้งประชุมคณะรัฐมนตรีอย่างเป็นทางการนอกสถานที่ ครั้งที่ 1/2561 ณ จังหวัดจันทบุรี ระหว่างวันจันทร์ที่ 5 – วันอังคารที่ 6 กุมภาพันธ์ 2561
นายกรัฐมนตรีและคณะ จะออกเดินทาง เวลา 07.00 น. จากท่าอากาศยานทหาร 2 กองบิน 6 (บน.6) ดอนเมือง กรุงเทพฯ ไปยังท่าอากาศยานตราด ตําบลท่าโสม อําเภอเขาสมิง จังหวัดตราด เพื่อไปยังศูนย์การเรียนรู้พิพิธภัณฑ์บริหารจัดการน้ําและป่าชายเลน ชุมชนบ้านเปร็ดใน ตําบลห้วงน้ําขาว อําเภอเมือง จังหวัดตราด ซึ่งเป็นชุมชนตัวอย่างในเรื่องการบริหารจัดการป่าชายเลน การอนุรักษ์พันธุ์สัตว์น้ําด้วยตนเองของชุมชน การท่องเที่ยวเชิงนิเวศน์อย่างยั่งยืน และชุมชนต้นแบบการบริหารจัดการระบบสัจจะออมทรัพย์ จนสามารถปลดหนี้ของชุมชนและสร้างเงินออม ซึ่งจะมีการพัฒนาให้เป็นสถาบันการเงินชุมชนต่อไป
จากนั้น จะเดินทางไปยังศูนย์รักษาความปลอดภัยทางทะเล กองทัพเรือ (เกาะช้าง) เพื่อรับฟังข้อเสนอการพัฒนาเกาะช้าง เช่น การท่องเที่ยวเชิงนิเวศน์อย่างยั่งยืน การอนุรักษ์สิ่งแวดล้อม การบริหารจัดการขยะ การแก้ปัญหาน้ํา การคมนาคมสัญจร และความปลอดภัยของนักท่องเที่ยว เป็นต้น พร้อมพบผู้ประกอบการ/ชาวบ้านเกาะช้าง (ประมาณ 300 คน) อีกทั้งเยี่ยมชมจุดท่องเที่ยวและพบปะนักท่องเที่ยว ณ บริเวณชายหาดคลองพร้าว
ช่วงบ่าย นายกรัฐมนตรีและคณะ จะเดินทางไปสักการะพระบรมราชานุสาวรีย์สมเด็จพระเจ้าตากสินมหาราช ก่อนพบกับผู้นําท้องถิ่นของภาคตะวันออก ณ หอจดหมายเหตุแห่งชาติจันทบุรี และชุมชนริมน้ําจันทบูร ตําบลวัดใหม่ อําเภอเมือง จังหวัดจันทบุรี เพื่อเยี่ยมชมวิถีชีวิตชุมชนริมน้ําจันทบูรและวิสาหกิจเพื่อสังคม ตลาดเก่าริมน้ําจันทบูร บ้านเรียนรู้ชุมชน บ้านพักประวัติศาสตร์หลวงราชไมตรี และชุมชนท่องเที่ยวเชิงวัฒนธรรม ซึ่งถือเป็นชุมชนที่มีการจัดการตนเอง สามารถพัฒนาการท่องเที่ยวที่มีฐานจากวัฒนธรรมชุมชน สร้างเศรษฐกิจฐานรากจากชุมชน ส่งเสริมประวัติศาสตร์ท้องถิ่น การอนุรักษ์สถาปัตยกรรม อาคารอนุรักษ์ การพัฒนาศูนย์การเรียนรู้ชุมชน ตลาดวัฒนธรรม การส่งเสริมสินค้าท้องถิ่น รวมทั้งมีการดําเนิน “วิสาหกิจเพื่อสังคม” Social Enterprise (SE) ในรูปแบบโรงแรม ซึ่งชุมชนเป็นเจ้าของร่วมกัน สอดคล้องกับนโยบายรัฐบาลเรื่องการปฏิรูปเศรษฐกิจเพื่อสังคมและร่าง พ.ร.บ.วิสาหกิจเพื่อสังคม ที่สําคัญชุมชนมีวิถีชีวิตวัฒนธรรมชุมชนและศาสนาซึ่งอยู่ร่วมกันแบบ พหุวัฒนธรรม ทั้งชุมชนพุทธ คริสต์ อิสลาม และญวน และมีการส่งเสริมอุตสาหกรรมพลอยของจันทบุรี (ตลาดสินค้าพลอย บ้านร้อยเก้า)
ช่วงค่ํา นายกรัฐมนตรีจะเป็นประธานการประชุมการพัฒนาเศรษฐกิจและสังคมภาคตะวันออก (Working Dinner) ร่วมกับภาคเอกชน ผู้ว่าราชการจังหวัด ผู้บริหารท้องถิ่น และสภาเกษตรกรในพื้นที่ภาคตะวันออก เพื่อหารือทิศทางการพัฒนาภาคตะวันออก ในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ.2560 - 2564) ณ ห้องประชุมแกรนด์บอลรูม โรงแรมมณีจันท์ รีสอร์ท ตําบบพลับพลา อําเภอเมือง จังหวัดจันทบุรี
สําหรับภารกิจในวันอังคารที่ 6 กุมภาพันธ์ 2561 นายกรัฐมนตรีจะเยี่ยมชมผลงานเด่นของมหาวิทยาลัยและพบปะกับนักศึกษาที่มารอต้อนรับนายกรัฐมนตรี ก่อนจะเป็นประธานการประชุมคณะรัฐมนตรีอย่างเป็นทางการนอกสถานที่ ครั้งที่ 1/2561 ณ ห้องประชุมแก้ววิทยาการ ชั้น 7 อาคารคณะวิทยาการจัดการ มหาวิทยาลัยราชภัฏรําไพพรรณี
ภายหลังเสร็จสิ้นการประชุมฯ นายกรัฐมนตรีและคณะ จะเดินทางไปยังสหกรณ์การเกษตรมะขาม จํากัด ตําบลมะขาม อําเภอมะขาม จังหวัดจันทบุรี ที่จัดตั้งขึ้นโดยการควบสหกรณ์ที่มีอยู่ในท้องที่ ตั้งแต่ปี 2511 ปัจจุบันมีสมาชิก 2,048 คน ดําเนินธุรกิจสินเชื่อ จัดหาสินค้า รวบรวมผลผลิต น้ํามันและรับฝากเงิน โดยนายกรัฐมนตรีจะเยี่ยมชมกระบวนการบริหารจัดการผลไม้อย่างครบวงจร เพื่อมุ่งสู่การเป็น “มหานครผลไม้โลก” พร้อมพบปะกลุ่มเกษตรกรผู้ประกอบการแปรรูปผลไม้
นอกจากนี้ นายกรัฐมนตรีจะเป็นสักขีพยานการลงนาม MOU เชื่อมโยงตลาดผลไม้ระหว่างหอการค้าแหล่งผลิตกับหอการค้า ที่เป็นตลาดรองรับในประเทศและตลาดต่างประเทศ ตามยุทธศาสตร์ผลไม้ และจะเป็นสักขีพยานที่รัฐมนตรีว่าการกระทรวงเกษตรและสหกรณ์จะมอบเงินสนับสนุนส่งเสริมสหกรณ์การเกษตร (1. การลดต้นทุนการผลิตส่งเสริมการใช้เครื่องจักรกลทางการเกษตรทดแทนแรงงาน ให้แก่สหกรณ์โคนมสอยดาว จํากัด 9.3 ล้านบาท 2. การเพิ่มศักยภาพการดําเนินธุรกิจสินค้าเกษตรให้แก่สหกรณ์การเกษตรมะขาม จํากัด 3.7 ล้านบาท และสหกรณ์การเกษตรเขาคิชฌกูฏ จํากัด 1.01 ล้านบาท 3. การสนับสนุนการขุดสระน้ํา 2 แห่ง ให้แก่สหกรณ์การเกษตรโป่งน้ําร้อน จํากัด และสหกรณ์การเกษตรเขาคิชฌกูฏ จํากัด 2.45 ล้านบาท)
ต่อจากนั้น นายกรัฐมนตรี จะพบปะกับประชาชน ชาวสวนผลไม้ เกษตรกร และกลุ่มอุตสาหกรรมผลไม้แปรรูป (ประมาณ 1,500 คน) ตลอดจนเยี่ยมชมผลิตภัณฑ์ผลไม้และผลไม้แปรรูปของจังหวัดจันทบุรีและกลุ่มเกษตรกรการพัฒนา กระบวนการผลิตสินค้าเกษตรคุณภาพและแปรรูปแบบยั่งยืน ก่อนเดินทางกลับกรุงเทพมหานครในเย็นวันเดียวกัน
-----------------------
กลุ่มประชาสัมพันธ์และเผยแพร่ สํานักโฆษก